จังหวัดเพชรบูรณ์ ร้อนสูงสุด 41.5 องศาเซลเซียส พร้อมรับมือพายุฤดูร้อน 26-29 มีนาคมนี้
กรมอุตุนิยมวิทยา รายงานการตรวจวัดสภาพอากาศในพื้นที่ของประเทศไทยที่มีอุณหภูมิสูงสุด หรืออากาศร้อนจัดเมื่อวันที่ 24 มีนาคม 2566 โดยพบว่า บริเวณภาคเหนือ วัดได้ 41.5 องศาเซลเซียส ที่อำเภอเมือง จังหวัดเพชรบูรณ์ ภาคตะวันออกเฉียงเหนือ วัดได้ 41 องศาเซลเซียสที่อำเภอเมือง จังหวัดอุดรธานี ภาคกลาง วัดได้ 40.7 องศาเซลเซียส ที่ตำบลบัวชุม อำเภอชัยบาดาล จังหวัดลพบุรี ภาคตะวันออก วัดได้ 39.8 องศาเซลเซียส ที่อำเภออรัญประเทศ จังหวัดสระแก้ว กรุงเทพมหานครและปริมณฑล วัดได้ 39 องศาเซลเซียส ที่อำเภอคลองหลวง จังหวัดปทุมธานี ส่วนภาคใต้ฝั่งตะวันออก วัดได้ 37.5 องศาเซลเซียส ที่อำเภอพระแสง จังหวัดสุราษฎร์ธานี และภาคใต้ฝั่งตะวันตก วัดได้ 38 องศาเซลเซียสที่อำเภอเมือง จังหวัดภูเก็ต พร้อมทั้งยังออกประกาศแจ้งเตือนพายุฤดูร้อน บริเวณประเทศไทยตอนบน ฉบับที่ 2 มีผลกระทบระหว่างวันที่ 26-29 มีนาคม 2566 จากมวลอากาศเย็นกำลังปานกลางจากประเทศจีนจะแผ่ลงมาปกคลุมภาคตะวันออกเฉียงเหนือของประเทศไทยและทะเลจีนใต้ ส่งผลทำให้มีลมใต้และลมตะวันออกเฉียงใต้พัดนำความชื้นจากอ่าวไทยและทะเลจีนใต้เข้ามาปกคลุมประเทศไทยตอนบน ในขณะที่ประเทศไทยมีอากาศร้อนถึงร้อนจัด ทำให้ประเทศไทยตอนบนจะมีพายุฤดูร้อนเกิดขึ้น โดยมีลักษณะของพายุฝนฟ้าคะนอง ลมกระโชกแรงและลูกเห็บตกบางแห่ง รวมถึงอาจมีฟ้าผ่าเกิดขึ้นได้บางพื้นที่ เริ่มมีผลกระทบในภาคตะวันออกเฉียงเหนือก่อน ส่วนภาคตะวันออก ภาคกลาง รวมทั้งกรุงเทพมหานครและปริมณฑล และด้านตะวันออกของภาคเหนือ จะได้รับผลกระทบในระยะถัดไป ขอให้ประชาชนในบริเวณดังกล่าว ระวังอันตรายจากพายุฤดูร้อนที่อาจจะเกิดขึ้น โดยหลีกเลี่ยงการอยู่ในที่โล่งแจ้ง ใต้ต้นไม้ใหญ่ สิ่งปลูกสร้างและป้ายโฆษณาที่ไม่แข็งแรง สำหรับเกษตรกรควรเตรียมการป้องกันและระวังความเสียหายที่จะเกิดต่อผลผลิตทางการเกษตรในช่วงวันและเวลาดังกล่าว สำหรับจังหวัดที่จะได้รับผลกระทบในวันพรุ่งนี้(26 มี.ค.66) ได้แก่ จังหวัดบึงกาฬ นครพนม มุกดาหาร อำนาจเจริญ ศรีสะเกษและจังหวัดอุบลราชธานี